b"\n_START_ARTICLE_\nGirolamo Cassar\n_START_SECTION_\n\xc5\xbdivljenjepis\n_START_PARAGRAPH_\nCassarjev rojstni datum ni znan, vendar se domneva, da je bil rojen okoli leta 1520 v Birguju ali Gudji, v sicilijanski dru\xc5\xbeini, ki je \xc5\xbeivela na malte\xc5\xa1kih otokih okoli leta 1440.  Cassar je bil sprva capomastro (mojster graditelj) in bil je u\xc4\x8denec evangelista Menge, stalnega in\xc5\xbeenirja reda svetega Janeza. Delal je kot voja\xc5\xa1ki in\xc5\xbeenir med bitko pri D\xc5\xbeerbi leta 1560 in med velikim obleganjem Malte leta 1565. Med slednjim se je ukvarjal s popravili utrdb, ki jih je prizadelo osmansko napadanje, v\xc4\x8dasih tudi z velikim osebnim tveganjem. _NEWLINE_Leta 1566 se je red odlo\xc4\x8dil, da bo zgradil novo glavno mesto Valletta, Cassar pa je postal pomo\xc4\x8dnik italijanskega voja\xc5\xa1kega in\xc5\xbeenirja Francesca Laparellija, ki naj bi oblikoval mestne utrdbe in na\xc4\x8drt omre\xc5\xbeja. 22. aprila 1569 je bil Cassar sprejet v red, kar je bilo priznanje za njegove zasluge kot arhitekta in in\xc5\xbeenirja. V tem \xc4\x8dasu mu je veliki mojster izdal potni list, Cassar pa je pre\xc5\xbeivel preostali del leta v italijanskih mestih Neapelj, Rim in Lucca. Med to turnejo se je seznanil z manieristi\xc4\x8dnem slogom in ga uporabil pri mnogih kasnej\xc5\xa1ih zgradbah. _NEWLINE_Po vrnitvi na Malto okrog leta 1569 je bilo delo pri utrdbah Vallette skoraj kon\xc4\x8dano in prevzel je projekt, potem ko je Laparelli zapustil otok. Postal je tudi stalni arhitekt in in\xc5\xbeenir. Zasnoval je \xc5\xa1tevilne javne, verske in zasebne zgradbe v mestu, tudi pala\xc4\x8do velikih mojstrov, sedem izvirnih hi\xc5\xa1 in samostansko cerkev svetega Janeza (danes sostolnica svetega Janeza). Cassar je prav tako zasnoval nekaj zgradb zunaj glavnega mesta, predvsem Verdalovo pala\xc4\x8do v Buskettu. Pripisujejo mu tudi izvirni na\xc4\x8drt za sredozemski konferen\xc4\x8dni center Sacra Infermeria. _NEWLINE_Datum in okoli\xc5\xa1\xc4\x8dine njegove smrti niso znane. Svojo drugo oporoko je naredil 9. januarja 1589. Verjetno je umrl okoli leta 1592 v Valletti. Pokopan je v cerkvi svetega Dominika (Porto Salvo) v Valletti.\n_START_SECTION_\nZapu\xc5\xa1\xc4\x8dina\n_START_PARAGRAPH_\nVeliko Cassarjevih zgradb je bilo spremenjenih ali poru\xc5\xa1enih med 17. in 20. stoletjem, zelo malo jih pa \xc5\xa1e vedno ohranja svojo prvotno obliko. Edina v Valletti, ki ohranja Cassarjevo fasado, je Aragonska hi\xc5\xa1a (Auberge d'Aragon), edina sprememba je portik, ki je bil dodan glavnim vratom v 19. stoletju. Zgradbi, ki \xc5\xa1e imata Cassarjevo zunanjo podobo, sta cerkev svetega Janeza v Valleti in cerkev svetega Marka v Rabatu, \xc4\x8deprav se je njuna notranjost s\xc4\x8dasoma spremenila. _NEWLINE_Po osamosvojitvi Malte leta 1964 se je cesta, ki je vodila od Floriane do Kastiljskega trga v Valletti preimenovala iz avenije Duke of York v avenijo Girolama Cassarja (malte\xc5\xa1ko Triq Girolamo Cassar)."